# **Indledning**

Diakoni kan defineres som det at være i tjeneste for den anden, og tager udgangspunkt i menneskeligt ligeværd (Iversen 2018, 317-319). Det Blå Sted er et Blå Kors værested i det centrale Aarhus. Her kan byens socialt udsatte mødes og drikke en kop kaffe, få et måltid mad, udfolde sig kreativt i trivselsværkstedet eller tage imod tilbuddet om samtale med en ansat, præst eller psykolog. Det Blå Sted er således et eksempel på diakoni, eftersom der er plads til enhver, og den enkelte anses som værdifuld. Det Blå Sted drager omsorg for de mennesker, der ikke er plads til andre steder, hvormed diakonien drejer sig om de allermest udsatte i samfundet.

Socialt udsatte har været et tema op igennem historien. Historisk set har ansvaret for socialt udsatte gået fra at være kirkens til velfærdsstatens. 1800-tallet bød på store samfundsmæssige ændringer og udfordringer. Dette blev afsættet for mange diakonale organisationers etablering. Socialreformens indføring i 1933 blev begyndelsen på social udvikling i Danmark, og er i dag betegnet som dét, vi kender som velfærdsstaten. I dag er det i høj grad velfærdsstaten, der tager sig af de udsatte og marginaliserede samfundsgrupper. Derfor må vi stille spørgsmålet, om diakonale initiativer er overflødige i et samfund, hvor, hvor velfærdsstaten tager sig af det sociale felt.

 Opgaven opbygges således, at der først redegøres for, hvordan den historiske udvikling har haft indflydelse på arbejdet med socialt udsatte. Derefter analyseres det, hvilken forskel Det Blå Sted gør for dets brugere med fokus på dets praksisfelt og samarbejdspartere. Slutteligt diskuteres det, om der i bund og grund er behov for diakonale tiltag, når vi har velfærdsstaten.

# **Den historiske kontekst og Blå Kors oprindelse**

Socialt udsatte er ikke en ny samfundsudfordring. Der har været socialt udsatte hele vejen op igennem verdenshistorien. Vi kan gå helt tilbage og læse bibelske beretninger om, at man også dengang havde fokus på at hjælpe mennesker i nød. Et eksempel er at finde i Det Nye Testamente i Apostlenes Gerninger kapitel 6, vers 1-7, som handler om tjenesten og omsorgen overfor enkerne, som dengang var den mest udsatte gruppe i samfundet. Beretningen handler om, at man som kristen havde pligt til at hjælpe mennesker i nød, som her kommer til udtryk gennem den daglige uddeling.

Diakonien rolle har ændret sig i takt med samfundets udvikling. Før reformationen var fattighjælp og sygepleje kirkens ansvar (Thorkildsen 2010, 138). Denne opgave vil særligt beskæftige sig med den nyere diakonale historie. 1800-tallet bød på store samfundsmæssige udfordringer, hvilket blev startskuddet for oprettelsen af diakonale organisationer og institutioner. Der skete store forandringer i samfundet i form af industrialisering, urbanisering, teknisk udvikling samt befolkningstilvækst. Det betød, at flere og flere betegnedes som fattige, mens rigdom kun angik de få (Foss 1992, 126). Forandringerne skabte en social nød, som ikke kunne afhjælpes af de ordninger, der i forvejen eksisterede. Dette resulterede i, at enkeltpersoner nu tog initiativ til at afhjælpe nøden, hvormed flere foreninger så dagens lys (Lodberg 2018, 6). Grundlovens indføring i 1849 får betydning for den diakonale opgaves placering. Folkekirkens økonomiske ansvar overfor sociale initiativer ændres i 1800-tallet. Nu var kirken ikke længere det primære økonomiske instrument til fattighjælp. Derfor blev kollekten i kirken, fonde, nationale indsamlinger samt kredse og foreninger central for at kunne understøtte de mange ny fremkomne foreninger økonomisk. På baggrund af de indsamlede midler spirede flere sociale institutioner frem; heriblandt Blå Kors. Blå Kors blev grundlagt i 1877 i Schweiz og senere i 1895 i Danmark (ibid., 6-9).

Blå Kors er en social hjælpeorganisation, som bygger på et kristent fundament. Organisationen hjælper udsatte såsom hjemløse, misbrugere og deres børn gennem støttecentre, væresteder, forsorgshjem, herberg, genbrugsbutikker med mere. (Om Blå Kors <https://www.blaakors.dk/om/om-blaa-kors>). Blå Kors havde fra sin stiftelse særligt fokus på at hjælpe udsatte, som kæmpede med alkoholmisbrug. De anså afholdenhed som midlet, næst efter Guds ord, til at hjælpe og redde mennesker (Historie). I 2001 forekom der en vedtægtsændring, som betød at man ikke behøvede at være afholdsmand for at være medlem af organisationen. Enhver der kan tilslutte sig Blå Kors’ formål og ikke mindst leve uden et skadeligt misbrug af alkohol, kan nu blive medlem (Historie 1980-2015).

I 1933 blev Socialreformen indført, hvorved kirkens rolle overfor samfundets svageste blev overtaget af staten. De diakonale organisationer kom dermed ind i et økonomisk afhængighedsforhold til staten (Malmgart 2005, 64). Ændringerne betød, at Danmark fik en ny straffelov, hvilket for Blå Kors resulterede i, at politi, domstole og de sociale myndigheder nu kunne sende misbrugere i tvangsbehandling på Blå Kors-hjemmene. Dette skabte store udfordringer, da brugerne derfor ikke længere var motiverede for at gå i behandling, hvilket blandt andet betød, at flere stak af (Historie 1895-1940). Med Socialreformens indføring skete der en øget og mere velorganiseret offentlig indsats på det sociale område. Udviklingen betød dog ikke, at de diakonale tiltag ophørte, og der er den dag i dag stadig mange private og kirkelige tiltag for socialt udsatte. Historien har haft den indflydelse på diakonien, at den nu må arbejde side om side med velfærdsstaten.

# **Hvilken forskel gør Det Blå Sted for dets brugere?**

Det Blå Sted er et værested for de allermest udsatte borgere i Aarhus. Her er der plads til alle trods social status, politisk overbevisning, køn og fysisk formåen. Som organisation har Blå Kors et kristent menneskesyn, som forpligter dem på at hjælpe mennesker gennem aktiv handling. Det Blå Sted er en selvstændig organisation med løs tilknytning til folkekirken, hvormed organisationen hører under institutions – og organisationsdiakonien (Iversen 2018, 309). ”På Det Blå Sted tror vi, at ethvert menneske er skabt i Guds billede, og at vi alle dermed er lige meget værd i Guds øjne. Derfor møder vi ethvert menneske med åbenhed, interesse og uden fordømmelse” (Om os). Det Blå Sted bygger dermed på en skabelsesteologisk tanke om, at Gud har skabt mennesket i sit billede (Dietrich 2014, 14). Det får den konkrete betydning, at værestedets døre er åbne for enhver, at alle ses som værdifulde og værd at elske, og at brugerne mødes med oprigtig omsorg, samt tro på, at de kan opnå forandring.

 Det Blå Sted ønsker ”[…] at mennesker, der lider og er blevet væltet af mange nederlag, skal mødes af et kristent menneskesyn, der har fokus på ligeværd, respekt og omsorg.” (Om os – værdigrundlag). Derfor drager de omsorg for brugerne gennem samtale. Denne form for samtale kan karakteriseres som sjælesorg. Sjælesorg er en teologisk kompetence og handleform, som har været anvendt siden begyndelsen af det 20. århundrede. Ifølge McClure karakteriseres sjælesorg som ”[…] religious attention toward another.” (McClure 2014, 269). Sjælesorg er en del af diakoni, som bruger samtalen som værktøj med fokus på eksistentiel og åndelig nød. Det er altså en del af praktisk teologi, som integrerer teori og teologi med praksis. Der findes forskellige former for sjælesorg. I kerygmatisk orienteret sjælesorg er formålet at forkynde for den hjælpsøgende, mens den konfidentcentrerede sjælesorg har fokus på personen, relationen og processen (Okkenhaug 2008, 25-28). Der findes ikke en entydig måde at udføre sjælesorg på, hvilket ifølge Engedag er et udtryk for, at mennesker, kontekster og livssituationer er forskellige, hvormed sjælesørgere må være forskellige. Denne mangfoldighed giver livsstyrke (Engedal 2004, 84-85). Det er særligt den konfidentcentrerede sjælesorg, der udøves på Det Blå Sted. Tanken om at individet bringes i fokus kommer tilmed til udtryk i andre af værestedets arbejdsområder.

Det Blå Sted hjælper dets brugere ved at tage afsæt i, at alle mennesker har fire relationer, der helst skal være i balance, for at et menneske trives. Derfor arbejdes der målrettet med fokus på den enkelte brugers relationer. *1) Den sociale relation:* mennesket er skabt til fællesskab med andre. De fleste brugere har mistet kontakten til deres nærmeste på baggrund af deres misbrug. Derfor ønsker Det Blå Sted at skabe et forpligtende og inkluderende fællesskab, samt hjælpe den enkelte med at genoprette deres sociale netværk. *2) Den fysiske relation*: ethvert menneske er skabt med krop, sjæl og ånd. Det Blå Sted hjælper med at opfylde de fysiske behov gennem kost, sundhed, hygiejne og fysisk nærhed. *3) Den psykiske relation:* Det Blå Sted hjælper brugerne med at opbygge selvværd, selvtillid og skabe glæde gennem samtale, lytning og accept. *4) Den åndelige relation:* mennesket er skabt af Gud og er derfor værdifuldt og elsket. Denne kærlighed vises overfor brugerne gennem omsorg og varme samt ved det kristne budskabs forkyndelse af kærlighed og tilgivelse (Om os). Skriv noget om, at DBS ser det hele menneske, hvilket er det helt essentielle og centrale for diakonien, som også gør, at den adskiller sig fra alment socialt arbejde.

Det Blå Sted samarbejder både med den offentlige og private sektor. Ifølge Blå Kors *Plan 2021* vil de være socialt udsattes talerør i offentligheden og samfundets vigtigste partner i kampen mod misbrug. Her vil de udnytte muligheden for yderligere samarbejde med stat og kommune (Strategi <https://www.blaakors.dk/om/strategi>). Blå Kors ser dermed diakoni som en samfundsrøst. Ifølge Fretheim karakteriseres diakoni som ”Christian witness in response to the needs and challenges of our communities” (Fretheim 2013, 68). Det Blå Sted vidner om deres forståelse af verden ved at svare på socialt udsattes behov og udfordringer. Her er der tale om begrebet *public theology*,som kan defineres som “[…] a systematic reflection on the meaning and implications of the Christian faith in contemporary society […] a particular focus on offering public interpretations of the human condition” (Fretheim 2013, 69). Public theology gør verdens agenda til sin egen, og er optaget af, hvordan man kan være kirke i dag, hvormed dagsordenen tegnes udefra og kommer med teologiske tolkninger af det, som samfundet er optaget af (69-72).

Det Blå Sted gør forskel for den enkelte bruger gennem samtale og fokus på de fire relationer. Derudover er de den svages talerør i samfundet, og gennem samarbejde med den offentlige sektor, blive de den svages bindeled til det offentlige. På baggrund af den historiske udvikling er Blå Kors blevet en konkret samfundsaktør i debatten om socialt udsatte, hvorved de er med til at højne kvaliteten af arbejdet for samfundets svageste og give de udsatte en stemme i den offentlige debat.

# **Er der behov for diakonale tiltag, når vi har velfærdsstaten?**

De diakonale organisationers identitetsproblem kom allerede på tale ved Socialreformens indføring i 1933. Spørgsmål, om hvorvidt de diakonale institutioner skilte sig ud i forhold til det øvrige sociale arbejde, meldte sig. De Samvirkende Menighedsplejers daværende formand, Willy W. Madsen, gav i midten af 1950’erne udtryk for, at det er kirkens ansvar at være kritisk overfor staten og vedholde et menneskesyn, som ser enhver som individ og ikke som et objekt. Derudover påpegede han, at kirken er forpligtiget på at fastholde den enkeltes ansvar for næsten (Malmgart 2005, 64-66). Altså kan diakonien ifølge Madsen tilføre et ekstra aspekt, som velfærdsstaten ikke kan hamle op med. Herunder at diakonien går udover fagligheden og ser mennesket som helt menneske, hvilket også kommer til udtryk gennem Det Blå Steds arbejde med de fire relationer, hvor de anerkender alle menneskets aspekter ikke blot ser selve problemet såsom et alkoholmisbrug.

Efter socialreformens indføring kunne staten nu påvirke og bestemme over diakonale initiativer, hvilket eksemplet vedrørende tvangsbehandling på Blå Kors institutionerne, demonstrerede. Pludselig skulle diakonale initiativer underordne sig statens beslutninger, hvilket skaber en række udfordringer. Spørgsmålet er dog, om der er flere fordele end ulemper, hvilket vil blive diskuteret i det følgende.

Velfærdsstaten er ifølge Qvortrup vokset ud af diakonien, men har trinvis bevæget sig i en anden retning (Qvortrup 2005, 91). Omsorgen er blevet professionaliseret, hvormed den moralske begrundelse for at udøve omsorg er forsvindende (ibid., 99). Velfærdsstatens ansvar for de sociale ydelser, har ifølge Qvortrup, både haft positive og negative afkast. Velfærdsstaten har haft en positiv indvirkning, idet man er gået fra almissebaseret til rettighedsbaseret socialsystem. Tidligere var omsorgen begrundet i barmhjertighed, hvilket har flyttet sig til ret og retfærdighed (84). Der sker en symmetrisering af klient-behandler forholdet, hvilket skaber ligeværdighed og gensidighed i relationen, da relationen nu er rettighedsbaseret og ikke afhænger af almisser, hvormed en ulige relation opstår. Derudover sker der en rettighedsgørelse, da omsorgshjælpen nu omfatter alle borgere, og dermed ikke længere er personbaseret. Der opstår et noget-for-noget forhold mellem de to parter, hjælperen og modtageren, i form af en kontraktliggørelse, som har til formål at genskabe nærheden i relationen. Bagsiden af medaljen betyder, at der er fare for, at både klient og hjælper vogter over deres rettigheder, og ser på, hvad de hver især har krav på, hvormed omsorgen helt forsvinder. Derudover ses klienten gennem professionelle behandlerbriller, hvor der kun findes én raskhed, og ikke længere gennem diakoniens briller, hvor enhver anses som menneske med eventuelle behandlingsbehov. Altså bliver de personlige investeringer adskilt fra den professionelle indsats. For kirken betyder overstående, at den oplever en tendens til funktionsudtømning, som betyder, at kirkens teologi bliver udvandet i forhold til dets sociale og samfundsmæssige ansvar, hvormed kirkens omsorgstjeneste bliver nedprioriteret (97-102).

Diakonale institutioner og organisationer har mulighed for at varetage opgaver, som velfærdsstaten er udfordret på, samt se det hele menneske med krop, ånd og sjæl. Diakoni er ikke bundet til bestemte opgaver. Diakoni opfattes ofte som barmhjertighedsarbejde, som filantropi; men diakoni er langt mere end dette, mener Hald. Diakoni er tjeneste for medmennesket både gennem samfundstjeneste, forkyndelse, sakramenteforvaltning og sjælesorg, som Det Blå Sted blandt andet udøver. Diakoniens opgave er at være bisidder for mennesker i nød, uanset hvordan denne kommer til udtryk. Nøden kan komme og gå, men inde bagved vil der altid være et menneske, som altid har brug for at blive tjent. Velfærdsstaten er derimod rettet mod samfundet som helhed, og dermed ikke mod det enkelte menneske. Staten forsøger at skabe et samfund, som fungerer således at mennesket kan indpasses uden at lide nød. Velfærdsstatens udfordring opstår, når mennesker sætter sig udenfor det almindelige adfærdsmønster (Hald 1960, 5-8).

Velfærdsstaten kan billedligt ses som et sikkerhedsnet, hvis masker der er blevet finere og finere, så færre falder igennem nettet. Åbner man øjnene og stikker hovedet ind på væresteder som Det Blå Sted, erfarer man dog hurtigt, at der er mennesker, som ikke gribes. De få der falder igennem systemets net, falder derfor endnu længere, og bliver dermed sværere at nå. Altså kan man, sat på spidsen, argumentere for, at samfundets skæve eksistenser lades i stikken af velfærdsstaten. Én ting er dog sikker; diakonien vil aldrig afskrive et menneske, da selv den værste forbryder bliver ved med at være ”en næste”. Derfor vil der altid være tale om et personligt engagement fra diakonens side (Hald 1960, 7-8). At diakonale institutioner stadig arbejder på livet løs, er dog ikke blot et udtryk for, at velfærdsstaten ikke kan magte opgaven selv. Det er også et billede på kirkens identitet, som går ud på at udøve omsorg for næsten, hvilket blandt andet kommer til udtryk gennem omsorgen for samfundets svageste. Dermed er diakoni en del af kirkens væsen, og det kan derfor ikke tages fra den.

 Det Blå Sted er et udtryk for nutidigt diakonal praksis, idet de samarbejder med det offentlige, og dermed agerer som de svages røst i samfundet. Fordelen ved diakonale tiltag som Det Blå Sted er, at de møder hele mennesker med åbenhed, interesse og uden fordømmelse, hvor velfærdsstaten ofte møder mennesker gennem kassetænkning, og med blik for resultat fremfor proces. En udfordring kan dog være, at samfundets svageste aldrig gribes af velfærdsstaten, når denne blot kan læne sig op ad de private, sociale initiativer. (er det lidt overdrevet skrevet?)

# **Konklusion**

De diakonale initiativer spirede frem på baggrund af 1980’ernes samfundsmæssige udfordringer. I det moderne sekulariserede samfund er det ikke længere udelukkende kirkens ansvar at tage sig af socialt udsatte. Ansvaret er i dag i høj grad placeret hos det offentlige. Socialreformens indføring betød dog ikke, at der ikke længere var behov for private, sociale initiativer. Diakoniens rolle er derfor stadig central, og der findes mange diakonale initiativer for socialt udsatte. Én af diakoniens opgaver er derfor i dag, at være koblingen mellem den svage og det offentlige, så de ikke overhøres i velfærds-Danmark. Vi har i dag en velfærdsstat med et bredt sikkerhedsnet, som sikrer velfærd for størstedelen af befolkningen. Det kan dog konkluderes, at der findes huller i nettet, hvor samfundets svageste ofte falder igennem. Det kan konkluderes, at velfærdsstaten ikke kan magte opgaven og leve op til ansvaret alene, og at der derfor er brug for private sociale initiativer, som væresteder som Det Blå Sted.

Der er til stadighed brug for, at kirken bidrager med diakonale tiltag. Dels så de, der falder igennem velfærdssystemets sikkerhedsnet, gribes, og dels fordi man her ser det hele menneske og yder en faktisk omsorgsydelse fremfor udelukkende at tænke rettighedsbaseret. Det Blå Sted ser det hele menneske gennem samtale og ved at arbejde på genoprettelse af brugerenes fire relationer, hvormed de gør en stor forskel for dets brugere. Værestedet benytter diakonale værktøjer, såsom sjælesorg, som kvalificerer deres arbejde. Her mødes brugeren som menneske, og ikke som et problem eller en sygdom. Diakoniens væsen er altså at tjene mennesket, mens velfærdsstatens blik er rettet mod samfundet. Diakonien har altså ikke et mål med at være sammen med den hjælpsøgende. Målet er alene at være til stede dér, hvor det kan være svært at være. Derfor er diakonien ikke en behovsudløst handlen, men et væren udløst handlen.

# **Litteraturliste**

Lodberg, Bodil ”Diakoni – for menneskers skyld” 2018

Dag Thorkildsen ”Lutherdom, vekkelse og de nordiske velferdsstater” 2010

Foss 1992

Malmgart 2005

Dietrich 2014

Raun Iversen 2018

McClure 2014

Okkenhaug 2008

Fretheim 2013

Qvortrup 2005

Hald 1960

Hagman 2016

## **Tidsskrift**

Engedal, Leif Gunnar 2004. ”Utvikling av sjelesørgerisk kompetanse – Refleksjoner og perspektiver” Tidsskrift for Sjelesorg nr. 2.

## **Websider**

Blå Kors hjemmeside: <https://www.blaakors.dk/om/om-blaa-kors>

Det Blå Sted: <http://www.detblaasted.dk/>